Къызыу къарсла – къараучуланы ыразылыкъларыны белгиси | Электронная газета "Кабардино-Балкария"\nНальчикде сабий искусстволаны биринчи номерли музыкалы школуну Хасанияда филиалына жюрюп юйреннген къызчыкълагъа бла жашчыкълагъа бу кюнледе школну бошагъанларына шагъатлыкъ этген белгиле берилгендиле. Анга аталып къууанчлы ингир болгъанды. Анда сабийле отчёт концертлерин да кёргюзтгендиле.\nБайрамгъа келгенле элни маданият къаласына кирген жерде къолдан усталаны, суратчыланы ишлеринден къуралгъан аламат кёрмючге эс бурмай къалмагъандыла.\nКъууанчлы ингир а жерлешибиз, генерал-лейтенант, Псков областьда сюд приставланы департаментини таматасы Николай Морозовну «Нальчикде, туугъан жеримде тюбеширбиз» деген жырына жарашдырылгъан видеоролик бла башланнганды. Аны автор кеси жырлагъанды.\nАндан сора байрамны бардыргъан жырчыбыз Гергъокъаланы Халимат жаш артистлени сахнагъа чакъыргъанды. Аланы кими жырда, кими тепсеуде, кими музыкалы инструментле согъууда усталыкъларын кёргюзтгендиле. Къызчыкъладан къуралгъан хорну биргесине чыкъгъан Къулийланы Зауур «Мени Хасаниям» деген жырны айтханда, залда олтургъанла, аны асыры жаратханларындан, ёрге туруп, къарс къакъгъандыла. Къалабекланы Магомет да «Кубачы тепсеую» бла эллилени ыразы этгенди.\nТеатр искусствону бёлюмюнде юйреннгенлени «Золушка» жомакъдан сахна оюнларына да келгенле сюйюп къарагъандыла. Хасаниячыла ингилиз тилде шатык сёлешген къызлагъа бла жашлагъа да къарсла бла ыразылыкъларын билдиргендиле.\nКонцертни кезиуюнде къабыргъадагъы уллу экранда искусстволаны школун бошагъан эмда аны 1-чи бла 2-чи классларында окъугъан жаш художниклени ишлери кёргюзтюлгендиле. Аланы араларында сабий суратланы IV халкъла аралы конкурсунда, «Къабарты-Малкъарны 100-жыллыгъы», «Мир космоса» деген эм башха конкурслада хорлагъанла болгъанлары бла ёхтемленирчады.\nБайрамны бютюн жарыкъ, эсде къалырча этиуге уа белгили артистлерибиз Гергъокъаланы Халимат, Жуболаны Жамболат, Жашыуланы Башир, Холамханланы Къайсын, Иттийланы Алий, Башийланы Фатимат да кеслерини юлюшлерин къошхандыла.\nОл кюн хунерли сабийлеге, аланы устазларына да кёп ариу сёзле айтылгъандыла. Аланы Хасанияны администрацияны башчысы Азаматланы Къайсын, Маданият юйню директору Геляланы Рустам, Нальчикде музыкалы школну директору Ирина Агнезова, филиалны таматасы Хозаланы Марзият, 16-чы номерли орта школну директору Чочайланы Люба, Николай Морозовну анасы Люба да алгъышлагъандыла.\nХасанияны филиалы ишлеген онбеш жылны ичинде кёп сабийлени фахмуларын ачыкълаугъа себеплик этген Ирина Агнезова уа мындан ары да школ жетишимли ишлеригине, андан дагъыда кёп хунерлиле чыгъарыкъларына ышаннганын чертип айтханды. Ызы бла сахнагъа чыкъгъанла бары да сабийлеге, аланы юйретгенлеге да грамотала, бюсюреу къагъытла, дипломла да бергендиле.\nХасанияны Маданият къаласына тынгылы ремонт этилгенли, бу отчёт концерт биринчиди. Зал айбатды, жангы, жумушакъ шинтикле, сахнада экибетли ариу жабыула, полда адам атлагъанда тауушсуз болурча кюйюз да кёзге бек хычыуун кёрюнедиле. КъМР-ни Культура министерствосуну, Нальчик шахарны культура департаментини хайырындан Маданият юй кёп жангы музыкалы инструментле бла жалчытылгъанды.


Епархияны динчилери Хорлам Кюнню байрамына къошулдула\nБыйыл май айны 9-да Уллу Хорламны Кюнюнде эртден бла сагъат 7-де джангур челекден къуйгъанча джаугъанына да къарамай Черкесскеде Николай Чудотворец клисаны динчилери шахарны немец фашистледен джакълай1 елген аскерчилеге Хорлам Паркда православ адетдеча джаназы дуа этдиле. Клисаны ключары протоирей Кузнецов Сергий бла клисаны клириги иерей Гурин Александр, Черкесск шахарны къанлы немец фашистледен азатлай елген 2- стрелковый гвардия дивизияны аскерчилерини барын да атларын айтыб православ адетдеча дуа бла джокъладыла. Андан сора да партизанла бла совет-партияны ишчилерин фашист оккупацияны зорлугъундан елген Хорлам аллеяны къарнаш къабырларындан асыралгъанлагъа да сый бердиле. Алайда тилек этгенден сора къарнаш къабырлагъа гокга хансла салыб, кеб ачылгъан Уллу Хорлам Кюнню аллы бла джангы мемориалгъа барыб баш ийдиле.\nЕссентукская станседе Успения Божией Матери клисаны тамадасы протоирей Еланцев Сергий быйыл майны 9-да «Слава» деген мемориалны къатында митингге къошулуб, ветеранла бла районну джамагъатын Уллу Хорламны Кюню бла алгъышлады. Православ динчи клисаны джаагъатыны атында къач маталлы этилген венокну салды.\nСуворовка станседе Уллу Хорламны Кюнюне аталыб баргъан митингде Вера, Надежда, Любовь эмда анлары Софья шыйыхланы клисасыны тамадасы протоирей ванилов Роман, ветеранланы алгъышлаб алагъа узакъ емюр эмда саулукъ теджеди.Мемоиалны къатында ачы урушда елгенлеге литиядуа да этдиле.\nЗеленчюк станседе Петропавлов клисада орналгъан Верейскийни архиепископу священномученик Илларионну сыйына аталгъан христиан дин школда Уллу Хорламны 73 джыллыгъына джоралаб, ветеранланы эсгериуге атаб етгюрлюкню Дерси болуб етдю. Христиан дин школну директору Оганезова Валентина, къазауат джыллада совет халкъны джигитлигинден эмда къазауатны айланч джолларындан къайтыб келиб кесин Аллахха къуллукъ этерге буюргъанланы юслеринден хапар айтды. Зеленчюк станседе Петропавлов клисаны талай джыл тамадасы болуб ишлеген ветеранны, протоирей Козырь Петрну юсюнден хапарны аны къызы Катенева Зинаида хапар айтды. Дерсни кезюуюнде къазауат джыллада джырла бла назмуланы да эсге тюшюрдюле.\nМай айны 9-да Зеленчюк станседе къуанч митинг болуб етдю. Аны аллы бла Зеленчюк муниципал районну администрациясыны тамадасы Самоходкин Сергей бла ъарачай-Черкесияда Къыбла клиса округну приходларыны джуаблы православ динчиси пртоирей Субтельный Евгений Зеленчюк стансени ветеранларын алгъышладыла. Митингде Зеленчюк районну башчысы Самоходкин Сергей, Зеленчюк районну аскер комиссары Чернышев Александр, Зеленчюк районну ветеранларыны советини председатели Овечкин Валерий селешдиле. Ол къуанчда стансе майданда юнармеецле марш бла етдюле. Митингни аягъында къазауатда елген аскерчилени мемориалына гокга хансла салдыла.\nКъабарты-Малкъарда «Мир всем» деген православ джаш телю Аралыкъны алчылары майны 9-да адетдеча Хорламны Кюнюне аталгъан мероприятиялагъа къошулду. Дин къуллукъ бла разылыкъ тилекден сора джаш телю православ динчи Осипов Константин бла бирге Нальчикде аске мемориалгъа бардыла, алайда къазауатда елгенлени барына дуа окъудула. Православ адетдеча джаназы дуаны окъугъандан сора Нальчикни православ джаш телюсю «Бессмертный полк» деген бютеуэресей акциягъа къошулду.\nБыйыл майны 9-да Нарсанада «Бессмертный полк» деген акция болуб етдю. «Солдатам Родины» деген мемориалда Хорлам Кюннге аталыб митинг болуб етдю. Джангур джаугъаннга да къарамай, мингле бла шахарчыла мемориалгъа келиб, къазауатда елген джигитлеге сый бердиле. Къуанч мероприятиягъа Нарсана клиса округну приходларыны джуаблы динчиси протоирей Знаменский Иоанн да къошулгъан эди. Ол байрам бла шахарчыланы эмда келген къонакъланы алгъышлаб Аллах кюч-къарыу бериб Уллу Хорлам кюнню бизге келтирген ветеранла бла тылда уруннганлагъа сый бере джюрек разылыгъын билдирди. Митингге дагъыда Нарсана шахарны башчысы Курбатов Александр, шахар Думаны председатели Волошина Любовь эмда башха сыйлы къонакъла да къошулгъан эдиле. Ала ветеранланы эмда шахарчыланы бу сыйлы байрам бла джылы алгъышладыла. Къазауат джыллада нарсаначыладан Уллу Ата Джурт къазауатда джигитлеча 10 мингден аслам адам сермешгенди. 600 мингден аслам солдат бла офицер Нарсана санаторийледе госпиталлада джаралы болгъандан сора саулукъларын бакъдырыб аскер тизгинлеге сирелгендиле. Шахарны тарихине емюрлюкге Совет Союзну Джигити деген атны джюрютген 24 адамны аты бла орден Славы толу кавалерлеринден экеуленни аты джазылгъанды. Ол кюн Ессентюк шахарда Святой Живоначальной Троицы деген клисаны къатында къарнаш къабырлада Уллу Хорламны 73 джыллыгъына аталыб митинг болуб етдю. Митингден сора ветеранла клисагъа барыб алагъа деб салыннган хант тебсиледе олтуруб ауузландыла. Клисаны тамадасы иерей Галайчук Сергий келген къонакъланы барын да джашау магъана берген Пасха эмда Уллу Хорламны Кюню бла алгъышлады.\nУллу Хорламны байрамында Черкесск шахарда адетдеча къачлы джрюш болуб етдю. Шахарны православ динчилери, Черкесскеде Покров клисаны тамадасы болуб тургъан, Уллу Ата Джурт къазауатны ветераны протоирей Афонин Василийни къабырында лития окъудула. Андан сора къазауатда , госпиталла джараларындан елген аскерчиле асыралгъан къабырлагъа дери къачлы джюрюш этдиле. Къарнаш къабырлада Ата Джурт ючюн джан берген аскерчилеге лития дуа окъудула. Ол дуагъа да къачлы джюрюшге да атаман Скорых Олегни башчылыгъы бла Баталпаша шахар къазакъ джамагъатны къазакълары да къошулгъан эдиле. Андан сора бары да олтуруб\nаузланнган кезюуде Ата Джуртларын къоруулай елген эт адамларын эсге тюшюрдюле.\nОл кюн огъунакъ Черкесскени Свято-Сергий гимназиясыны сохталары 2Бессмертный полк» деген бютеуэресей акциягъа къошулдула. Гимназиячыла Ата Джурт къазауатда болгъан кеслерини джуукъ адамларыны портретлерин элтдиле. 3-чю классны хору алагъа аскер джырла бла тюбеди. Башха гимназиячыла биринчи класны сохталары да къошулуб Бессмертный полкну тизгинлеринде кеслерини къазауат этген эт адамларыны портретлерин ехтемлени еэлтдиле. Быйыл майны 9-да Ногъай районну Эркин-Шахар поселогунда Уллу Хорламгъа аталыб митинг болуб етдю. Митингге поселокда Серафим Саровский шыйыхны клисасыны тамадасы иерей Иманов Алексей да къошулду. Ол къазауатда елгенлеге православ адетдеча дуа окъуду. Митингни бир минутну шошлукъ тутуб эмда гокга ансла салыу бла тамамладыла. Андан сора да джыл айын да болуучу джаш телюню арасында аякъ мешнала бла джюрюу болуб етдю, анда сохтала тегерекде эллеге айланыб чыкъдыла.\nОл кюн огъунакъ Новоблагодарный элде Покрова Пресвятой Богородица клисаны тамадасы протоирей Углов Сергий, Уллу Хорламны 73 джыллыгъына аталгъан митингге къошулду. Ол байрамда Хорламны эсгертмесини къатында эл администрацияны башчысы, къазакъла, ветеранла, арт джыллада къазауатлада болгъанла, эл школну сохталары, балабакъны сабийлери эмда элчиле джыйылгъан эдиле. Къуанч мероприятияны аллы бла протоирей Углов Сергий, Хорлам ючюн Ата Джуртлары ючюн къазауатда джан берген аскерчилеге, джараларындан елгенлеге, ачлыкъны зорлугъундан елгенлеге, зорлукъну уундан джан бергенлеге православ адетдеча джаназы дуа окъуду. Багъышлау сезледен сора, эл школну сохталары бла балабакъны сабийлери байрамгъа джоралаб концерт кергюздюле. Къазакъла элчилени аскер каша бла сыйладыла.\nХорламны Кюнюнде Къарачай-Черкесияда Исправна стансени джамагъаты «Бессмертный полк» деген акциягъа къошулду. Стансени Михайловский клисасында панихидадан сора клисаны джамагъаты сохталаны колонналарына къошулуб Уллу Ата Джурт къазауатда елгенленимемориалына бардыла. Клисаны тамадасы иерей Якушев Александр мемориалда лития дуа окъуду. Уллу Хорламны 73 джыллыгъы бла джыйылгъанланы стансе администрацияны башчысы Брыкина Марина алгъышлады.


Тапландырыу ишле кече,кюн да барадыла, техника, адам саны да кёбейтилгенди | Электронная газета "Заман"\nТапландырыу ишле кече,кюн да барадыла, техника, адам саны да кёбейтилгенди\n12 июля, 2018 - 08:29\nКъМР-ни премьер-министри Мусукланы Алий Элбрус районда бузулгъан кёпюрлени бла жолланы тап халгъа келтириу ишле къалай баргъанларына къарагъанды. Администрацияны башчысы Залийханланы Къаншаубий анга шёндюгю болумну юсюнден билдиргенди. Табийгъат къыйынлыкъла мындан ары уллу хата салмаз ючюн, кече, кюн да тинтиуле барадыла.\nТырныауузну тийресинде Бахсан сууну кётюрюлгени 40 сантимерге тюшгенди. Хар элде жууаплы къуллукъчула бла ишчиле дежурство бардырадыла. Ток бла жалчытыу толусунлай къуралгъанды. Бусагъатлада энергетикле суу басхан жерледе болгъан электроызланы чыпынларын бегитиу бла кюрешедиле, бир-бирлерин а алышындыргъан окъуна этедиле. Газ эмда суу бла да битеу район жалчытылады. Чегет талада бузукълукъла тюзетиле турадыла.\n«Упрдор «Кавказ» федерал казна учрежденияны таматасыны орунбасары Виталий Гулаков жол службала кече,кюн ишлегенлерини, техниканы саны 17-ден 30-гъа дери, ишчилени да 25-ден 45-ге дери кёбейтилгенлерини юсюнден билдиргенди. «Прохладный-Бахсан-Азау» А-158 федерал жолну суу ашагъан эмда бузгъан участкаларыны бир кесеги тап халгъа келтирилгендиле. Бусагъатда жолну 71-чи километринден жолчула суу бир жанына кетерча этедиле, 83-чю эмда 93-чю километрледе уа кёпюрлени чыпынларын бегите турадыла эмда Байдаево элни къатында 98-чи километрде суу ашагъан жерни тюзетедиле. Машинала чырмаусуз жюрюйдюле. Россейни МВД-сыны Элбрус районда бёлюмюню ГИБДД-сыны инспекторларыны дежурстволары къуралгъанды.\nМусукланы Алий республикада бир-бир жерлени суу басаргъа къоркъуу алыкъа кетмегенин, пронозлагъа кёре энттада сакъ жауунла жауаргъа, ала халны осалландырыргъа боллукъларын эсгертгенди. «Ол себепден дайымда хазырлыкъда турургъа, халкъны къыйын болумладан къорууларгъа кереклисин эсден кетермезге, контрольну къатыландырыргъа керекди. Бек башы- болушлукъгъа терк келген службаланы хайырындан федерал жолда эллиле, туристле да жюрюрча этерге, адамланы ток,газ, суу бла да жалчытыргъа къолдан келгенди»,-дегенди.\nБюгюнлюкде районда ишлеген техниканы саны 46-гъа жетдирилгенди, 300-ден аслам адам къармашады, аладан 10 тюрлюсю эмда 90 адам МЧС-никиледиле, деп билдиргенди Россейни МЧС-ини КъМР-де Баш управлениясыны таматасы Михаил Надежин.\nОбъектледе премьер бла бирге Къырал Думаны депутаты Геккиланы Заур да болгъанды.\nАлиса Тарим, Элбрус районну администрациясыны пресс-службасы


Сезим (чувство). Адамны джаны, джюреги, халаллыгъы, дуниягъа кёз къарамы бла байламлы ышаныды. Сезим инсанны ич къудуретин кёргюзтеди: халаллыкъ, къайгъырыулукъ, кече билмеклик, дерт тутмау, биреуню насыбына, фахмусуна, байлыгъына, эслилигине зарланмай, къууана билиу, окъугъан, кёрген затларындан, джырладан, тепсеуледен, тиширыуну ариулугъундан эстетика зауукълукъ ала билиу. Не бек акъыллы, эсли адам да къатыджюрек, кесим деген, дертчи болургъа боллукъду, алай а таза джюрекли халал адам зар бола билмейди.\nСес (инстинкт). «Сезим» бла «сесни» «акъыл» бла «эсден» да бек къатышдырыучандыла. Сес энчи, толу ангыламны джюрютген сёздю. «Бир джанына сескекли къарады». Бу айтымда «сескекли» дегенни «сезимли» деб ауушдурсакъ, болумну магъанасы толусунлай тюрлениб къалады. Сескекли къараса, илгениб къарагъан болады, кесин сакълар, къоруулар амалны излеб. Билмей тургъанлай айюню юсюне чыгъыб къалса, бир джанына сезимли къалай чартларыкъды? Ол бир зат сезе тургъунчу, айю аны джетерикди, тутарыкъды. Аны себебли быллай заманда адамны сеси буюрады, сес этдиреди нени да, сезим огъай. Сес табигъат кючдю, джаратылыш хар джаннга да аны джаны, къаны бла бирге салгъан сакълау, сакълатхыч, илгениу хыйсабы.\nАлан – бурун Шимал Кавказда джашагъан, уллу къраллыкълары да болгъан деменгили халкъ. Къарачай бла Малкъар да ол халкъны тамырындан келеди деген оюм тарихде кючлю оюмду. Бюгюнлюкде да Гюрджю-Мегрел джанында къарачай халкъ Алан деген ат бла сагъынылады. Дюгерлиле (осетин) бизге Ас дейдиле, Малкъар тийресине Асия, Къарачайгъа уа – Устур Асия, (Уллу Асия) Ас деген а Аланны ёз атыды.\nКъалай-алай эсе да, «алан» деген сёз, халкъны атыча, къуру къарачайлыла бла малкъарлылада сакъланнганды. Таулу деген ангыламны джюрютеди. Бир-бирибизге алан деб дунияда къуру биз айтабыз.\nДжарны алайы бла бар; джолну алайына эс бур... Алайы, былайы бла деген эки сёзню къысхартылыб айтылгъаны. Иги сагъыш этиб къарасакъ, ана тилни байлыгъына кёре, адамны джер юсюнде къымылдауу, башха улоуну - атны, ёгюзню, машинаны, поездни – джюрюшю бла байламлы бу эки сёзню бирге айтмазча сылтау джокъду. Алайтын, былайтын, огъартын, тёбентин… Къарачайда уа - мийиктин, алашатын, кёктюн, джертин, кенгтин, джууукътун деб да айтадыла. Терс джантын - терс джаны бла. Кенгтин - кенгден айланыб кетди, кенг джюрюйдю, кенгден къарайды... Алай айта эсек, сора «джууукътун» дерге уа нек джарамайды? «Самолёт алашатын учады». Алашадан учады деб толу айтыргъа десек, ол ангылашыныусузуракъ огъуна болады. Алашатын ариу да, тынгылы да эшитиледи. Аны кибик, ташатын, тууратын. Тилге аллай джорукъланы салыб къарасакъ, «баштын», «тюбтюн» дерге да болады. «Баш джаны бла», «Тюб джаны бла» дегенни къысхартыб, сёзню шатыклыгъына джетишебиз. Дагъыда: «беритин», «арытын» - «бери джаны бла», «ары джаны бла». Арытын бар, арытын бара эди, арлакъ туруб, джыйыннга къошулмай, узагъыракъ бара эди. Алай бла «тын» деген джалгъау къайсы сёзню да джангыртыб, анга джангы магъана бериб къоймазлыкъ сёз ана тилде джокъ кибикди. «Джашыр» - джашыртын тут, айт, эт... «Туура» - тууратын айт, эт, джюрю... Эсге дагъыда къаллай сёзле тюшюрюрге боллукъбуз?\nБылайда ана тилни сёз байлыгъын ёсдюрюуню чексиз мадарларын кёребиз.\nКёзбау этиб, терилтиб, алдаб айландырыучу адам. «Ётюрюкчю» бла «Алдауукъну» арасы уллуду. Ётюрюкчю, башын алыр ючюн неда бир затдан хайыр тюшюрюр ючюн, хыйласындан, борчундан, берген сёзюнден къутулур ючюн, болмагъан сылтауланы этеди; биреуге борчу бар эсе, аны юсюнден атар ючюн, «къаяны аудурады», анасы бла ант этеди. Сёз ючюн, биреуню атын, джумушуна деб, тилеб алыб, сатды да къойду неда башха борчуна берди. Иесине уа, «урлатдым» дер, башха сылтау табар, бёрюле джыртдыла дегенча. Аллай ётюрюкчюге алдауукъ дерге джарамайды. Алдауукъ деб, «айыбсыз», джумушакъ сылтаучугъа, накъырдачыгъа айтадыла. Сёз ючюн, къыз бир джашха кёзю къараб неда бир джашны сюйюб тургъанлай, дагъыда бир башха джаш анга накъырда этсе, тилесе, ол а аны, барлыкъма деб, алдаса, тюз да аныча джаш этсе, алагъа алдауукъ дерге болады. Алдауукъла халкъ ийнарлада аламат суратланадыла.\nКъолумдагъы къол джаулукъ,\nДжуууб джайсам – джан джаулукъ.\nСенден сора да барды сюйгеним,\nСанга болурма алдауукъ.


Купить загородную недвижимость на улице Клубничная в городе Абакан, продажа загородной недвижимости - база объявлений ЦИАН\nМы нашли для вас 0 загородной недвижимости на улице Клубничная в городе Абакан\nКупить загородную недвижимость на улице Клубничная в городе Абакан\nРеспублика Хакасия, Абакан, улица Штормовая от ул. Клубничная\nРеспублика Хакасия, Абакан, улица Слива от ул. Клубничная\nРеспублика Хакасия, Абакан, Юбилейная улица от ул. Клубничная\nРеспублика Хакасия, Абакан, Кирпичная улица, 17 от ул. Клубничная\nРеспублика Хакасия, Абакан, улица Красная Рябина от ул. Клубничная\nРеспублика Хакасия, Абакан, улица Жарки от ул. Клубничная\nРеспублика Хакасия, Абакан, СОСН Орбита-Роз тер., улица Садовая, 18 от ул. Клубничная\nРеспублика Хакасия, Абакан, Койбал дп, СОСН Койбал-Мостовик-2 тер., улица 1-я Овражная, 11 от ул. Клубничная\nРеспублика Хакасия, Абакан, Орбита дачный район от ул. Клубничная\nРеспублика Хакасия, Абакан, Койбал садоводческий массив, Койбал-УВД СОСН, улица Жемчужная, 69 от ул. Клубничная\nРеспублика Хакасия, Абакан, Койбал дп, СОСН Койбал-Мостовик-2 тер., улица 2-я Овражная от ул. Клубничная\nРеспублика Хакасия, Абакан, Койбал садоводческий массив, Койбал-Мелиоратор СОСН, улица Лесная от ул. Клубничная\nРеспублика Хакасия, Абакан, Орбита дачный район, Орбита-Красная Рябина СОСН, улица Красная Рябина, 38 от ул. Клубничная\nРеспублика Хакасия, Абакан, СОСН Орбита-Роз тер., улица Клубничная, 116 от ул. Клубничная\nРеспублика Хакасия, Абакан, Койбал садоводческий массив, Койбал-Политехникум СОСН, улица Кедровая от ул. Клубничная


Аны сёзю да дарманды | Электронная газета "Заман"\nАны сёзю да дарманды\n7 ноября, 2018 - 20:04\nБирле усталыкъны сабийликден сайлайдыла. Сора аны чегине жетерге итинедиле. Арымай-талмай, заманларын аямай окъуйдула, билимлерин ёсдюредиле, ишлейдиле, сынау аладыла. Алай бла керти устала боладыла.\nМа, аллай бир адамны юсюнденди бу хапарыбыз. Ол Къашхатаудан Газайланы Алийни къызы Гузойланы Зухурады. Адамланы саулукъларына багъып, аладан кёп ыразылыкъ алгъан кёп ариу сёзлерине, алгъышларына тийишли болгъан врач.\nЗухура Къабарты-Малкъар къырал университетни саулукъ сакълау бёлюмюн 1987 жылда айырмалы бошайды. Ол заманлада бийик билим алгъан специалистлени къыралны башха жерлеринде ишлерге жибере эдиле. Зухурагъа Ростовха барыргъа тюшдю. Жашауунда ол кезиуню эсине тюшюре, доктор былай дейди:\n- Битеу Ростов областьны саусузларына бакъгъан уллу больница бар эди. Мени ары буюрадыла. Алгъа тёрт айны ишими бардырыргъа юйрендим. Анда кардиология бёлюм да болгъанды. Аны таматасы - Валентина Ивановна Сысоева - уллу адамлыгъы болгъан, уста доктор эди. Ол, мени ишлегениме къарай кетип, бюсюреп, кесини бёлюмюне алады. Андан кёп затха юйреннгенме.\nОл билгенин жаш врачладан аямай эди. Мен аны бла бюгюнлюкде да байламлыкъ жюрютеме. Валентина Ивановна Зухураны билимин, саусузлагъа къарагъан халын бек жаратады эм бир жылдан аны кесини орунуна область больницаны кардиология бёлюмюне тамата этип салдыртады. Кеси да анда врач болуп къалады, дайым Зухурагъа болушханлай да турады.\nАуругъанланы асламысы уа абадан адамладыла. Кёбюсю жюреклери жарылып къыйналгъанла. Алагъа уа арталлыда башха тюрлю къараргъа, эс бурургъа тийишлиди. Къыйын саусуз болса, аллайла уа бек аслам тюбей эдиле, жаш врач алагъа къарай, кёп кечелерин больницада ётдюргенди.\nБир жол а былай да болгъанды. Жыл саны келген къыйын саусузну келтиредиле. Ол да жюреги жарылгъанладан эди. Зухура анга тийишли багъыу этип тебирейди. Къатында да бир медсестраны къояды. Кеси уа башха саусузларына къарай болады. Кече белинде ауур саусузну къатындагъы медсестра, ахы кетип, бети да тытырдан акъ болуп бир сейирлик кёрдюм дейди. Саусузгъа къарай тургъанлай, аны юсюнден адам сыфатлы бир акъ зат кётюрюлдю. Сора, отоуда бир-эки айланып, терезени ачылгъан жери бла учуп кетди. Ол тиширыу адамны жаны чыкъгъан такъыйкъаны кёрюп къойгъанды. Къоркъгъанды. Экинчи кюн а заявление жазып, ишден кетип къалады.\n-Сёзню кючю уллуду,-дейди Зухура. -Ол адамгъа къарыу береди, бютюнда сенден умут этип сакълагъаннга. Аны ючюн саусуздан ариу сёзюнгю къызгъанма.\nАндан сора уа - дарман бла багъыу. Аны уа тюрлю-тюрлюсю чыгъады. Доктор аны билирге тийишлиди. Ол себепден жаш специалист дайым медицина бла байламлы чыгъармаланы окъугъанлай тургъанды, билимин ёсдюргенди.\nТёрт жыл Ростов тийресинде ишлегенден сора ол туугъан элине - Къашхатаугъа келеди эм район больницада врач болуп ишге тохтайды. Ол заманда аны таматасы Къарчаланы Хусей эди. Сынауу болгъан билимли доктор эди кеси да. Жаш специалистге бек къууанды. Жылны ичинде аны ишлегенине къарай, кёз-къулакъ бола турду. Андан сора уа кесини орунбасарына алды.\nЭнди къызгъа, саусузлагъа бакъгъандан сора да, кесинден да тамата, кёпден бери ишлеген врачлагъа оноу этерге тюшдю. Ала бла уа эркин сёлешир ючюн билими аладан артха къалмазгъа керекди. Зухура аны бир заманда да унутмагъанды. Анга кёре уа врачны даражасы, сыйы коллегаларыны алларында кётюрюлгенди. Саусузла да анга хар заманда ышаннгандыла.\n- Больницада ишлеген къадар кёп адамгъа жолугъургъа тюшгенди,-дейди бизни ушакъ нёгеребиз. -Билмей тургъанлай ауруп, кеслерин ёлюп къаллыкъ сунуп, жашаудан тюнгюлюп къалгъанла да болгъандыла. Чынг аллын, алагъа жолугъуп, ашыкъмай, сабыр халда хапар соруп, кёллчерин кётюрюрге керекди. Ол заманда ауругъан жашаугъа жангыдан къарайды.\nЗухура ишинде бек алгъа саусузну сейирин алгъа салады. Анга бир заманда уллу кёллю болмагъанды. Бир жерим ауруйду дегенни, толусунлай саулугъун тинтдиргенди.\nБир жол эллени биринден кёпден бери къызыуу кётюрюлюп, къыйналып тургъан орта жыл санлы бир эр кишини келтиредиле. Аны жюреги да терк-терк ура эди. Къызыулары кётюрюлгенледе алай болуучуду. Къарагъан врачла аны жюреги ауругъан сунуп, кардиология бёлюмге жатдырадыла. Сора анга кёре багъыу этедиле. Саусуз а осалдан-осал болуп барады. Ахырында Зухурагъа билдиредиле. Ол а, къарай, тинте кетеди да, жашны ёпкелери ауругъанын тохташдырады. Саусузну ёпкесинден литр бла жарым ирин чыгъаргъан эди. Андан сора ол адам кюнден-кюннге, игиден-иги бола, саппа-сау болуп, юйюне кетди.\nЖылла да бара, жашауда, къыралда да кёп тюрлениуле болгъандыла. Уллу къыралыбыз чачылып, жангысы тохташхандан сора, районда саулукъ сакълау бёлюм къуралады. Хапарыбызны жигитин ары тамата этип саладыла. Районда битеу багъыу учрежденияланы ишлерине къарайды. 2006 жылда ол бёлюм жабылады. Медицина страхованияны фонду къуралгъанда уа, аны ары врач-эксперт этип кёчюредиле. Анда уа 2014 жылгъа дери ишлегенд, андан сора уа Герантология арагъа (абаданлагъа къарагъан жер) врач-терапевт болуп кёчеди.\nКъайда, къаллай жерледе ишлеген эсе да, ол санда Огъары Малкъарда больницаны баш врачы болуп да, хар ишин да кёл салып бардыргъанды. Билимин, сынауун, ариу сёзюн саусуздан аямагъанды. Андан айтадыла «Зухураны сёзю да дарманды» деп. Эки жыйырма жыл чакълы болады ол адамланы бакъгъанлы. Аллай бир заманны ичинде, хар кюнден, саулукъларындан тарыгъып тургъанлагъа тынгылап тургъан алай тынч болмаз.\n- Кесим сайлагъанма бу усталыкъны. Ауур-женгил эсе да, мен аны бардырыргъа керекме. Саусузгъа болушхандан уллу насып не барды, -дейди врач тиширыу.\nКъызы Джамиля да, анасындан юлгю алып, жашау жолуна саулукъ сакълауну ишин сайлагъанды. Бюгюнлюкде Великий Новгород шахарда Ярослав Мудрыйны атын жюрютген медицина институтда окъуйду. Аллах айтса, бираздан тиш доктор болуп элине къайтып, атасы Мухадинни, анасы Зухураны къууандырлыкъды.


«Кюн шахарчыкъла» битеу районлада да ачыллыкъдыла | Электронная газета "Заман"\n«Кюн шахарчыкъла» битеу районлада да ачыллыкъдыла\n29 декабря, 2017 - 09:04\nТюнене Терекде «Сабий чыгъармачылыкъны «Кюн шахар» академиясыны» бёлюмю ачылгъанды. Анга аталгъан къууанчха КъМР-ни Башчысы Юрий Коков да къатышханды.\nКюн сууукъ болгъанына да къарамай, байрамгъа жангы мектепге жюрюрюк сабийчикле, республиканы власть органларыны, билим бериу системасыны келечилери да келген эдиле. Аланы алгъышлай, Юрий Александрович бу иш терекчилеге, республиканы жамауатына да магъаналы болгъанын чертгенди. «Жууукъ кезиуде «Кюн шахарны» бёлюмлери республиканы битеу районларында да къураллыкъларына ышанама. Келир жыл жаз башында уа аладан бирини къурулушу башланырыкъды»,-деп билдиргенди ол.\nЮрий Коков, бу мекям къырал-энчи иели партнёрлукъну амалы бла ишленнгенин белгилеп, анга болушхан бизнесменлеге ыразылыгъын айтханды. «Сиз ёсюп келген тёлю ючюн къайгъыргъаныгъыз кёрюнюп турады, къурулушха битеу кючюгюзню, жюрегигизни салгъансыз. Бу мекям былайда жыйылгъан сабийчиклеге, аланы ызларындан келлик тёлюлеге да жарарыкъды. Мында не жаны бла да фахмугъузну ачыкъларгъа битеу онгла къуралгъандыла»,-деп, ол анда окъурукъ жашчыкълагъа бла къызчыкълагъа жетишимле тежегенди.\nКъМР-ни Башчысы билим бериу учрежденияны ачхычларын Терек шахарны 1-чи номерли лицейини окъуучусу, адабиятдан битеуроссей олимпиаданы регион бёлюмюнде хорлагъан, «Умники и умницы» гуманитар конкурсну район бёлюмюню финалисти Малкъарланы Маратха, Жангы Малкъар элни орта школуну окъуучусу, районну администрациясыны таматасыны саугъасына тийишли болгъан, «Къонакъбай Кавказ» битеуроссей краеведение конференцияны лауреаты Этчеланы Русалинагъа эмда Терек шахарны 2-чи номерли школуну окъуучусу, шахматладан 17 жыллары толмагъан къызланы араларында республикалы эришиуледе хорлагъан, «Къонакъбай Кавказ» битеуроссей краеведение конференцияны лауреаты Лена Шомаховагъа бергенди.\nЫзы бла республиканы Башчысы араны болумуна къарагъанды. Бу эки къатлы мекямда уа спорт, илму, робототехника, сурат ишлеу, башха дерсле да бардырыргъа битеу онгла къуралгъандыла.\nТерекчиле уа къонакълагъа ариу концерт программа бла тюбегенлерин белгилерчады.


ДИРЕКТОР | Электронная газета "Заман"\n«Газпром газораспределение Нальчик» ачыкъ акционер обществону «Черекгаз» филиалы Къашхатауну баш жанында орналыпды. Аны тёгерегиндеги тазалыкъ, тизгинлик узакъдан окъуна эсленедиле. Арбазына кирсенг а - кёп тюрлю гюлле, юлкюле, ариу терекчикле. Дагъыда тёгерек ташланы юслеринде къуш сурат, фонтан, аны къатында «акъ къанкъазла», олтуруп солурча шинтикле - къысхасы, хар зат да мында уруннганлагъа, келген къонакълагъа да хычыуун, тап болурча этилгенди.\nФилиалны директору Шунгарланы Хатчауну жашы Хасанны кабинетинде да мюйюшде ариу орунда гюлле турадыла. Мени соруулу къарамыма ол былай жууаплайды: «Мен хар жерде да айбатлыкъ болса сюеме. Бери кёп тюрлю соруулары, сурамлары бла да адамла келедиле, ала, къабакъ эшикледен киргенлей, тапсызлыкъны кёрселе, бизге айып этмей къоярыкъ тюйюлдюле. Алай, андан сора да, бу не тукъум къуллукъчуду, тёгерек-башны хансха басдырып тургъан деп кёлю да чыгъар, ышаныуу да къалмаз».\nЖашауубузну аслам заманын ишде ётдюребиз, аны себепли хар зат да ахшы болсун деп, директор къолунда ишлеген жаш адамланы жыйып, хар бирине экишер, ючюшер алма терекчик салыргъа буюргъанды. «Ма бу аз жерчикде эллиден аслам битим ёседи. Ала быйыл чакъгъан да этгендиле, жашла алагъа кёз-къулакъ болгъанлай турадыла. Тиширыулагъа уа гюлле салдыргъанма. Къар эрип кетгенден башлап жангыдан жаугъунчу арбазыбыз ариу болуп турады, тёгерекни айбат этгенлей, жюрекни да къууандыргъанлай», - дейди тамата.\nШунгарланы Хасанны урунуу китабында жаланда бир жазыу барды - «Черекгаз». Бабугентчи жаш, школну бошап, мында алты ай ишлегенди, аскер борчун толтуруп къайтхандан сора 1979 жылны 1-чи январында дагъыда бери келеди. Урунуп тургъанлай Дондагъы Ростов шахарда инженер-къурулуш институтну газ бла жалчытыу жаны бла факультетин жетишимли бошайды.\nКюнден-кюннге, жылдан-жылгъа усталыгъын ёсдюре, сынау жыйышдыра, инженерден директорну къуллугъуна дери ёседи. Бюгюнлюкде аны къолунда сексен беш адам ишлейди. Ала эллилени юйлеринде кёк отлукъ тохтаусуз жанар ючюн къолларындан келгенни аямайдыла.\nТау этекледе ишлеген ёзенден эсе иги да къыйын болгъаны баямды. Аллай жерледе газ ызла къая ыранла бла, къутуруп баргъан череклени, тарланы башлары, агъачланы ичлери бла тартыладыла. Башындан ташла терк-терк тюшюп, терекле да аууп, быргъыланы бюгедиле, юзедиле, тау суула да уллу халеклик саладыла. Ма аллай заманлада газчыла, кечеди, кюндю, сууукъду, жылыды деп къарамай, жетедиле да, бузулгъанны не къадар терк тюзетирге кюрешедиле. «Телефонларыбызны жаныбыздан бир такъыйкъагъа да кетермейбиз. Кече жукъласакъ да, жастыкъ тюбюнде тутабыз», - дейди Хасан Хатчауович.\nБыргъыланы юзюлген жерлерин жалгъаргъа кече белинде аз тюшмегенди. Эллиле уа, асламысында аны билген да этмей,эрттенликде туруп, печьлерин жандырып, чайларын бир тюрлю къайгъысыз къайнатадыла. Ремонтчула 375 километрге созулгъан ызны къайда не заты болгъанын кече белинде уятсанг да, айтып берликдиле, деп ёхтемленеди директор.\n-Дагъыда тынчайып къалмайбыз, ишибизни бютюн игилендириуню амалларын излейбиз. Быйыл ол бютюн тап къуралгъанды. Хар не жумушну да кесини энчи службасы барды. Сёз ючюн, жер тюбю бла баргъан ызлагъа бир къауум адам жууаплыды, счётчиклеге къараучула да башхаладыла.\nАварияла-диспетчер службабыз да кече-кюн демей ишлейди. Тёрт адам онекишер сагъатны мында туруп, бери сёлешип, анда-мында сизни болушлугъугъуз керекди деп билдирселе, бригада алайгъа мычымай жетеди. Битеу алып айтханда уа, мында уруннганланы ишчи сагъатларына чек жокъду, керекди деген билдириу келгенлей, барыбыз да хазыр болуп къалабыз, - дейди Шунгар улу.\nГаз бла хайырланнганланы къоркъуусузлукъларына къайгъырыу да кючленнгенди. Артыкъда беш-алты адам ууланнгандан сора. «Энди юйлеге терк-терк барып, оборудованиялары не халда болгъанларын тинтирге борч салгъанбыз. Аны алгъын да этгенбиз, алай анда-санда. Бир-бирлеге газны кесип кетерге да тюшеди. «Ахчасын заманында тёлегенме да, нек этесиз алай»,-деп, тырман этгенле бардыла. Биз аланы жашаулары ючюн къайгъыргъаныбызны ангыламагъанларына сейир окъуна этесе», - дейди тамата.\nКёпле котёлну ванна болгъан жерге орнатадыла, хауа жюрюрча бир тюрлю амал этмей. Жаннган газ а, чыгъар жер тапмаса, отоуда жыйылып турады, алай бла жуууна тургъан адам кеси да билмей ууланып къалады. «Ма аны ючюн айланабыз юй сайын, ма аны себепли арымай-талмай айтабыз кесигизни жашауугъузгъа къоркъуу салмагъыз деп. Аны ангыламагъанла биз газны кесип кетсек, аны кеслери алларына жалгъап къоядыла»,-деп жарсыйды Шунгар улу.\nЧерекни газчылары республиканы башха районларына барып, болушлукълары керек болса, анга да табыладыла. Бир кезиуде Булунгуда жашагъанла отсуз эки ыйыкъны къыйналып тургъандыла. Аны билгенден сора Хасан, жашланы, тийишли техниканы да алып, ары жетеди.\nАла, эки сагъат бла жарымны ичинде къыстау ишлеп, билген амалларын да аямай, булунгучулагъа газ барырча этген эдиле. Аны бла бирге уа элни бир-бир жерлеринде суу болмай, тиширыула аны черекден челекле бла ташыгъанларын кёрюп, ары суу быргъыла да тартыргъа болушхандыла.\nБюгюнлюкде Черек районну эллеринде жашагъанла газ бла чырмалмайдыла. Аны алайлыгъы уа «Черекгазда» ишлегенлени борчларына уллу жууаплылыкъ бла къарагъанларыны, аны бет жарыкълы толтургъанларыны хайырынданды. Бек алгъа уа таматаны жумушун къурай билгенинден.\n-Хасан Хатчауович тынгысыз жюрекли адамды. Уруннган болумларыбызны къой, юйде халыбызгъа окъуна къайгъырады. Хар бирибизни не жарсыуубуз, къаллай къууанчыбыз болгъанын биледи, болушлукъ керек болса, къолундан келгенни аямайды. Бизни къой, районда, элде да жарсыулары бла анга кёпле келедиле. Кеси да бир заманда менсинмейди, къолуна кюрек алып, къаллай жумушха да сюелир, - дейдиле аны ишчилери мени бла ушакъда.\nАнга уа кесим да шагъат болама. Жапма тюбюнде эки жаш тракторгъа ремонт эте тура эдиле. Хасан, аланы къатларына барып, не этгенлерине къарайды, не керек болгъанларын да сорады. Башха жапмала да тюрлю-тюрлю техника керек заманда тебиреп къалыргъа къалай хазыр болгъанларына къарайды, ала ючюн жууаплы болгъан Уяналаны Омар эмда Аслан Нагоев бла сёлешеди.\nЮйюрюне да ол ма алай сакъды. Эки жашы, жаныча кёрген тёрт туудугъу да бардыла. Бир уланы Урванны жол-ремонт службасында директорду, экинчиси РФ-ни Следствие комитетини КъМР-де Следствие управлениясында къуллукъ этеди. Бек уллу насыпха уа Хасан анасыны бла атасыны сау-эсен тургъанларын санайды. Ол аланы жокъламай арада кюн озмайды.


Счетчики портала Статьи Ипотека жамауатны журтла бла жалчытыргъа болушаллыкъмыды?\n4 июня, 2015 - 17:47 КъМР-ни Парламентини кезиулю жыйылыуунда «правительстволу сагъатны» чеклеринде депутатла республикада ипотека кредит бла халны сюзгендиле. Аны юсюнден доклад бла «Къабарты-Малкъар республикалы ипотека корпорация» ачыкъ акционер обществону генеральный директору Хасауланы Михаилни жашы Алим сёлешгенди. Подробнее о Ипотека жамауатны журтла бла жалчытыргъа болушаллыкъмыды?\nТирилигибиз бла медицинаны игилендирейик\n3 июня, 2015 - 18:43 Республикада жашагъанла медицина болушлукъну качествосуна багъа берирге эркиндиле. Росздравнадзорну КъМР-де Управлениясыны http:/07reg.roszdravnadzor.ru/ деген официальный сайтында ол жаны бла эки анкета басмаланыпды. Аланы толтурургъа, медицинаны юсюнден оюмун билдирирге хар адам да эркинди. Подробнее о Тирилигибиз бла медицинаны игилендирейик\nАриу муратладан, огъурлу ишледен толу жылла\n3 июня, 2015 - 18:41 «Таза ниетле, огъурлу ишле» деген чакъырыу бла къарачай-малкъар жаш тёлюню айнытыугъа себеплик этген «Эльбрусоид» фондну ахшы жумушларыны, проектлерини юслеринден газетибизде дайым айта турабыз. Ол къуралгъанлы жангыз да онеки жыл ётген эсе да, эсепле уа байдыла. Подробнее о Ариу муратладан, огъурлу ишледен толу жылла\nТепсеу искусствобузну тамбласына ышанырчады\n3 июня, 2015 - 18:39 Нальчикни культура эм солуу паркында Тепсеу залда озгъан шабат кюн шёндюгюлю эмда эстрада тепсеулени «Вершина Кавказа-2015» деген республикалы конкурсу болгъанды. Анга шахарладан бла районладан онжети коллектив къатышханды. Север Осетия-Аланиядан да тепсеучюле келгендиле. Конкурсну культура эм солуу паркны администрациясы, «Глория» жамауат организация къурагъандыла. Подробнее о Тепсеу искусствобузну тамбласына ышанырчады\nДепутатла бассейнни тап халгъа келтирликдиле\n3 июня, 2015 - 18:38 КъМР-ни законла чыгъарыучу баш органыны спикери эмда депутатлары Сабийлени къоруулауну халкъла аралы кюнюне аталгъан жумушлагъа тири къатышхандыла. Подробнее о Депутатла бассейнни тап халгъа келтирликдиле\n«Жашла аскерге тынгылы хазырланып атланырыкъдыла»\n2 июня, 2015 - 19:48 Россейни ДОСААФ-ны Элбрус районда бёлюмю республикада тири ишлеген жамауат-къырал организацияладан бириди. Аны башчысы Хаджиланы Руслан бла бизни корреспондентибиз ушакъ этгенди.\n- Руслан Рашидович, сиз къаллай борчланы тамамлайсыз? Подробнее о «Жашла аскерге тынгылы хазырланып атланырыкъдыла»\nЖашау кертиликни жакъчысы\n2 июня, 2015 - 19:47 Гуртуланы Элдар прозаны хар тюрлюсюнде да сынагъанды кесин, сабийлеге да атап жазгъанды. Барында да авторну энчи хаты эсленеди. Аны эгечи Мариям айтханнга кёре, къарындашы гитчечиклени бек сюйгенди. «Ол Фрунзеде медицина школда окъугъанында туугъанды Тамара. Солуу кюнледе юйге келсе, къызчыкъны къубултуп, аны бла сюйюп ойнагъанды. Подробнее о Жашау кертиликни жакъчысы\nМиллет биригиулени онгларын саулай хайырланыргъа\n2 июня, 2015 - 19:45 Бу кюнледе КъМР-ни Жамауат палатасында Чеченланы Ануарны башчлыгъы бла республиканы миллет–маданият араларыны эмда жамауат биригиулени айныуларына бла проблемаларына жораланнган жыйылыу бардырылгъанды. Аны ишине къатышханланы санында Культура фондну таматасы Владимир Вороков эм маданият араланы башчылары болгъандыла. Подробнее о Миллет биригиулени онгларын саулай хайырланыргъа\n«Къонакъбайлыкъны» жаратханланы саны тохтамай ёседи\n2 июня, 2015 - 19:44 Озгъан байрым кюн КъМР-ни Билим бериу, илму эмда жаш тёлюню ишлери жаны бла министерствосунда «Къонакъбайлыкъ» деген регионла аралы проектге аталып, семинар-кенгеш бардырылгъанды. Анга Къарачай-Черкес, Дагъыстан, Ингушетия, Север Осетия-Алания, Чечен республикаладан, Ставрополь крайдан, Къабарты-Малкъарны уа шахар округларындан бла муниципал районларындан келечиле къошулгъандыла. Подробнее о «Къонакъбайлыкъны» жаратханланы саны тохтамай ёседи\nКъууанч саугъалагъан суратла\n2 июня, 2015 - 19:09 Бусагъатда дунияда усталыкъ жаны бла байламлыкъла бек кючлюдюле - устазла, врачла, алимле халкъла аралы форумлада терк-терк жыйыладыла. Суратчыла да аладан артха къалмайдыла. Ала кёп болмай биригиу къурагъандыла. Аны жарашдырыу комитетинде Кавказны келечисине Байсыланы Ахмат сайланнганды. Подробнее о Къууанч саугъалагъан суратла


-- 10 Апрель 2019 . -- Ялтинское благочиние\n-- 09 Апрель 2019 . -- Ялтинское благочиние\n-- 05 Апрель 2019 . -- Ялтинское благочиние\n-- 03 Апрель 2019 . -- Ялтинское благочиние\n-- 01 Апрель 2019 . -- Ялтинское благочиние\n-- 28 Март 2019 . -- Ялтинское благочиние\n-- 11 Март 2019 . -- Ялтинское благочиние\n-- 07 Март 2019 . -- Ялтинское благочиние\n-- 05 Март 2019 . -- Ялтинское благочиние\n-- 04 Март 2019 . -- Ялтинское благочиние


В базе 1 квартир на улице Леонова в городе Черкесск\nПродажа квартир на улице Леонова в городе Черкесск\nКарачаево-Черкесская Республика, Черкесск, улица Калантаевского, 17 от ул. Леонова\nКарачаево-Черкесская Республика, Черкесск, Красноармейская улица, 66А от ул. Леонова\nКарачаево-Черкесская Республика, Черкесск, Советская улица, 73 от ул. Леонова\nКарачаево-Черкесская Республика, Черкесск, Советская улица, 64 от ул. Леонова\nКарачаево-Черкесская Республика, Черкесск, проспект Ленина, 67 от ул. Леонова\nКарачаево-Черкесская Республика, Черкесск, улица Панфилова, 44 от ул. Леонова\nКарачаево-Черкесская Республика, Черкесск, Красноармейская улица, 57 от ул. Леонова\nКарачаево-Черкесская Республика, Черкесск, улица Умара Алиева, 18 от ул. Леонова\nКарачаево-Черкесская Республика, Черкесск, улица Умара Алиева, 31 от ул. Леонова\nКарачаево-Черкесская Республика, Черкесск, Красноармейская улица, 59 от ул. Леонова\nКарачаево-Черкесская Республика, Черкесск, Первомайская улица, 34 от ул. Леонова\nКарачаево-Черкесская Республика, Черкесск, Одесский переулок, 14 от ул. Леонова\nКарачаево-Черкесская Республика, Черкесск, Фабричная улица, 6 от ул. Леонова\nКарачаево-Черкесская Республика, Черкесск, площадь Кирова, 16 от ул. Леонова\nКарачаево-Черкесская Республика, Черкесск, Ставропольская улица, 119 от ул. Леонова\nКарачаево-Черкесская Республика, Черкесск, площадь Кирова, 7 от ул. Леонова\nКарачаево-Черкесская Республика, Черкесск, Кавказская улица, 56 от ул. Леонова\nКарачаево-Черкесская Республика, Черкесск, улица Ленина, 58Б от ул. Леонова


Жалгъан товарланы сатаргъа онг болмазча | Электронная газета "Заман"\nЖалгъан товарланы сатаргъа онг болмазча\n23 сентября, 2020 - 19:40\nРоссейде быйыл биринчи июльдан башлап, дарман препаратлагъа, аякъ кийимлеге, тютюн продукциягъа энчи белгиле (маркировка) салып тебирерге керекди. Ансыз аланы сатаргъа жарамайды. Жаланда ары дери чыгъарылгъан дарманланы къоярыкъдыла; аланы хайырланыргъа жараулу болжалы кетгинчи.\nТийишли законда айтылгъаныча, хар товарны юсюнде энчи код басмаланырыкъды. Анда ол чыгъарылгъан жеринден башлап, алыучуну къолуна тюшгюнчю жолу толу кёргюзтюллюкдю. Бу система рынокдан жалгъан затланы кетерирге эмда налогла жыйыуну тийишдирирге деп къуралгъанды. Аны хайырындан дагъыда, больницалагъа жиберилген хакъсыз дарманланы къайтарып сатыу дегенча аллай тапсыз шартладан къутулургъа боллукъду.\nСотовый телефоннга «Честный знак» программаны орнатып, анга дарманны неда башха товарны упаковкасында белгини кёргюзтгенде, ол жалгъан неда эски болгъанын олсагъат билдирликди. Ызы бла алайда окъуна аптеканы неда тюкенни ишине тарыгъыу жиберирге боллукъду. Система дагъыда жашауда эм керекли дарманланы багъаларына мониторинг этгенлей турлукъду.\nЧестныйзнак.рф сайтда айтханларыча, фармацевтика эм медицина организацияла бу къырал системагъа узакъгъа созмай къошулургъа керекдиле. Ансыз дарманланы сатыугъа чек салынырыкъды. Аптекала уа хар келген препаратны тинтирге борчлу боллукъдула. Система аланы къайсыларын «жаратмаса», сатыучу ол дарманны къурутургъа керекди.\nЗаводлада неллай бир товар чыгъарылгъаны - хар складха, хар тюкеннге неллай бири келгени тинтиучю органланы кёз туураларында боллукъду. Алай бла жалгъан товарланы сатаргъа чыртда онг боллукъ тюйюлдю. Законну сансыз этип, кесине бир мадар табаргъа кюрешгенле уа тазир тёлерикдиле эмда уголовный жууапха тартыллыкъдыла.\nСистеманы къыйматлылыгъын быллай шарт кёргюзтеди: аны сынам халда сингдириу башланнган 2017 жылда Россейде 500 миллион сом багъасына бузукълукъла табылгъандыла.\n24.07.2020 - 08:15 → Республикада турбизнес алгъыннгы халына жылны ахырына келирге боллукъду


«Биз жашауубузну, къыралыбызны келир кюнюн кеси къолларыбыз бла къурагъаныбызгъа толу ийнаннганбыз» | Электронная газета "Заман"\nКъМР-де комсомол организация къуралгъанлы – 100-жыллыкъгъа\nЧеченланы Хусейни жашы Хасанны жашау жолу аны тёлюсюню келечилеринден артыкъ энчи болмаз – школдан сора Къабарты-Малкъар къырал университетни бошагъанды, Къызыл Аскерде къуллукъ этгенди, туугъан эли Къашхатауда устаз болуп ишлегенди. Алай андан ары уа аны жашаууна комсомол бла байламлы болады. Аны совет къыралны жаш тёлюсюн бирикдирген организацияда жолу Совет, шёндю Черек, райкомну бёлюмлеринден биринде башланады. Ызы бла аны комсомолну район комитетини биринчи секретарына, эки жылдан организацияны Къабарты-Малкъар обкомуну экинчи, энтта бир жылдан а биринчи секретарына тийишли кёредиле.\nОл учунуулукъну, уллу ишлени заманы эди\nХасан Хусейнович КъМАССР-ни Басманы ишлери, полиграфия эм китапланы сатыу-алыу къырал комитетине башчылыкъ этгенди. Республиканы Правительствосуну, ол кезиуде бу органнга Министрлени Совети дегендиле, башчысыны биринчи орунбасарыны къуллугъун анга ышаннгандыла. Аны жаш тёлюню юйретиуде къыйынына, къураучу хунерине багъа да берилгенди - ол «Сыйлылыкъны Белгиси» эм «Халкъланы шуёхлукълары» деген орденле бла саугъаланнганды.\nКомсомол ол тёлюню жашауунда да къаллай магъананы тутханды? «Жашауумда бек жарыкъ, къууанчлы эсгериуле комсомол бла байламлыдыла. Жаш эдик да, аны ючюн кёрюнеди алай дерикле да болурла. Угъай, ала тюз тюйюлдюле. Ол учунуулукъну, буюрулгъан ишге жууаплылыкъны, урунуугъа, окъуугъа кертиликни, уллу ишлени, муратланы заманы болгъанды»,-дейди Чечен улу бизни бла ушакъда.\nКертисин айтханда, жашауун комсомол бла байларгъа деген акъылы да болмагъанды аны. Ол а ал кезиуде организацияны магъанасын артыкъ иги ангыламагъаны бла да байламлы болур. Алай жашау кесича оноу этеди. «Аскерде коммунист партиягъа киреме, туугъан элим Къашхатауда школгъа устаз болуп къайтама. Алай бир кесек замандан мени комсомолну Совет райкомуну къурау бёлюмюню таматасыны къуллугъуна чакъырадыла. Ол кезиуде уа быллай онглагъа угъай дерге жарамагъанды»,-дейди ол.\nЧечен улу «Сельхозтехникада», районну Граждан оборонаны штабында да ишлегенди, 1975 жылда уа комсомолну Совет райкомуну биринчи секретарына сайлагъандыла. «Не букъдурлугъу барды, ал кезиуде бу къуллукъ уллу жууаплылыкъны излегенин, ВЛКСМ къыралда къаллай уллу ишни толтургъанын алыкъа терен ангыламай эдим»,-дейди ол андан ары.\nБолсада жаш адамны быллай жерде кеси аллына къоймайдыла. Анга тамата нёгерлери Александр Жигатов, Мирзоланы Залимгери, Жирослан Вологиров не жаны бла да болушлукъ этгендиле. «Биз, тамата нёгерлерибиз салгъан тёрелени ызларындан бара, республиканы жаш тёлюсюн адет-тёрелеге, патриот сезимлеге юйретгенбиз. Организацияны жетишимлери уа хар комсомолчу бла къаты байламлыды. Бир статьяда аланы барысыны да атларын санап чыкъгъын къыйынды. Аланы учунуулукъларыны, сайлагъан ишлерине кертичиликлерини хайырындан а социалист эришиуледе бла жаш тёлюню коммунист ниетлеге юйретиуде жетишимлерибиз ючюн беш жылны ичинде ВЛКСМ-ни Ара Комитетини Къызыл байрагъы бла саугъаланнганбыз»,-деп эсгереди Чечен улу.\nКамАздан БАМ-гъа дери\nКомсомолчулагъа къыралны битеу сфераларында да ышаныулукъ уллу болгъанды, алагъа экономикада, халкъ мюлкню бёлюмлеринде да къыйын борчла салыннгандыла. Сёз ючюн, республиканы жаш тёлю отрядлары Битеуроссей къурулушлагъа тири къатышхандыла. Жашларыбыз бла къызларыбыз Сибирьде, Узакъ Востокда объектледе, атом энергетиканы Волгодон заводунда болгъандыла, Набережные Челны шахарда ауур жюклю машиналаны чыгъаргъан Кам заводланы (КамАЗ) комплексин ишлетиуге къошулгъандыла.\nБайкал-Амур магистральны юсюнден эшитмеген адам болмаз. Къабарты-Малкъарны комсомолчулары Восток Сибирьни бла Узакъ Востокну байлагъан темир жолну кюнчыгъыш кесегин салгъандыла. «Бу ишлеге бир адамны да зор бла элтмегендиле. Отрядлагъа къыйынлыкъладан къоркъмагъан, чырмауладан къачмагъан жашла бла къызла кеси ыразылыкълары бла къошулгъандыла. Юйреннгенлерича ариу тёшекледе жукъламазлыкъларын ангылай тургъанлай, сынауладан къачмагъан жаш тёлюбюз мени бек ёхтемлендиргенди. Биз жашауубузну, къыралыбызны келир кюнюн кеси къолларыбыз бла къурагъаныбызгъа толу ийнаннганбыз»,-дейди Хасан Хусейнович.\nРеспублика айырмалы жашларын бла къызларын къыйын къурулушлагъа ийгенди, алай ала бла байламлыкъланы уа юзмегендиле. Анга уа культурада ишлегенле жерлешлерибизге концертле къурагъанлары да себеплик этгенди. Сёз ючюн, БАМ-гъа Россейни халкъ артисткасы Къулбайланы Людмила кёп кере баргъанды, Нальчик курортну культура дворецини театр студиясын да ашыгъып сакълагъандыла.\nСовет районну школларында уа ВЛКСМ-ни район комитетни секретары Эндрейланы Аминатны башламчылыгъы бла «Къолларыбызны жылыуун – БАМ-ны ишлегенлеге» деген пионер къымылдау къуралады, ызы бла анга башха районла да къошуладыла. Аны чеклеринде пионерле къурулушчулагъа кеси къоллары бла эшген жюн кийимлени, китапланы, башха саугъаланы жиберип тургъандыла. Кесигиз да ангылайсыз, быллай саугъаны алгъанны кёлю къалай кётюрюлгенин.\nЖашлыкъны эм комсомол чёрчекликни хайырындан чыкъгъанма\nКомсомолну обкомуну башламчылыгъы къуралгъан уллу жумушла бюгюн да жашайдыла. Сёз ючюн, малкъар эм къабарты тилледе «Нюр» эм «Нур» журналла, «Советская молодёжь» газет да ол кезиуде басмаланып башлагъандыла. «Миллет тилледе сабий адабият журналла жаланда союз республикалада болгъандыла, автоном республикаланы арасында уа биз аланы биринчиле болуп басмалагъанбыз. Бу иш Тимбора Мальбаховну бла партияны обкомуну секретары Зумакъулланы Борисни къатылыкълары бла тамамланнганын айтыргъа сюеме»,-деп чертеди ол.\nЖаш тёлюню патриот ниетлеге юйретиуню юсюнден айтханда, спортну магъанасын унутургъа жарамайды. ВЛКСМ-ни башламчылыгъы бла уа бюгюн да жашауда бардырылгъан «Тери топ», «Акъ ладья» турнирле, «Зарница», «Орлёнок» аскер-спорт оюнла къуралгъандыла. «Спорт бла байламлы уллу, магъаналы жумушланы башламчыларындан бири ВЛКСМ-ни обкомуну къорууланыу эм спорт бёлюмюню башчысы, хунерли къураучу Тюбейланы Хызыр болгъандыла. Ол ёсюмлю, кючлю жаш эди. Кеси да таулагъа ёрлерге, ат чаришлеге къатышыргъа, аякъ машинада эришиулеге барыргъа бек сюйгенди»,-деп эсгереди Хасан Хусейнович.\nДагъыда бир белгили адамны атын сагъыныргъа сюеди ол. Элбрус не заманда да альпинистлени тартханлай турады. Анга ёрлерге уа Совет Союзну битеу жерлеринден да келгендиле. «Бизге аланы къонакъгъа алыргъа, таугъа жолну къураргъа Залийханланы Хусейн бек болушханды. Ол Альпинизмни федерациясына таматалыкъ этгенди. Европаны бек бийик таууна ёрлеуледен бирине уа кесим да къатышханма. Мен хазыр болмай баргъанма, акклиматизациядан да ётмей, тийишли снаряжениясыз. Элбрусну тёппесине жашлыкъны эм комсомол чёрчекликни хайырындан чыкъгъанма! Тёппеде уа биз 21 ёмюрню комсомолуна письмо къойгъан эдик. Биргебизге баргъан Атабийланы Юрий а ол жол рекорд салгъан эди – Элбрусну эки тёппесине да ёрлеп»,-деп ышарады.\nСССР чачылмай къалыргъа боллукъму эди? Бизни ушакъ нёгерибизни акъылына кёре, къыралны политика системасына тюзетиуле кийирирге, экономиканы тюрлендирирге керек эди. 70-чи жыллада уа капиталист эм коммунист системаланы бирикдириуню юсюнден кёп оюмла айтылгъандыла. Болсада бюгюнлюкде Россей кесини деменгилилигин къайтаргъанды. Алай Ата журтубузну мындан ары айнытыуда жаш тёлюню магъанасы артыкъда уллуду, ол къыралыбызны келир кюнюн къалай кёргенине, къаллай ниетлени сайлагъанына кёре боллукъду, деп акъыл этеди Чечен улу.\n- Шёндюгю ёсюп келген тёлю ахшылыкъны бла терс ниетлени айыра билгенине ишеклигим жокъду. Жаланда сомну, байлыкъны къулу болгъан насыпны бир заманда да тапмаз. Адам къуру сюекледен бла териден къуралмайды, ол акъыл байлыкъсыз, ниетсиз, муратсыз, итиниулюксюз жашаяллыкъ тюйюлдю. Бюгюнлюкде республикада жаш тёлю организацияла кёпдюле, ол мени бек къууандырады. Жаланда аланы ишлери ата журтубузну сюерге, миллетлени араларында тенгликни сакъларгъа бурулуп эселе,- дейди ол ушагъыбызны ахырында.


Nowy Styl Fast Time Chrome (V-19) Стул купить в Минске\nСтул Nowy Styl Fast Time Chrome (V-19)\n73,42р.\tПод заказ, ≈37 дней\nСтулNowy Styl Florino Chrome V-17код 362.99964,26р.\nСтулNowy Styl Florino Chrome EV-11код 374.85668,91р.\nСтулNowy Styl Florino Chrome V-25код 363.00263,29р.\nСтулNowy Styl Florino Chrome V-2код 379.03760,87р.\nСтулNowy Styl Florino Chrome V-27код 363.00464,26р.\nСтулNowy Styl Florino Chrome V-26код 363.00363,29р.\nСтулNowy Styl Florino Chrome V-14код 365.31763,29р.\nСтулNowy Styl Florino Chrome EV-02код 362.98768,91р.\nСтулNowy Styl Florino Chrome V-1код 362.99563,29р.


КЕНГЕШНИ БАРДЫРГЪАНДЫ - Государственное учреждение "Редакция газеты "КАРАЧАЙ"\nБу кюнледе Къарачай-Черкесияны Башчысы Темрезланы Рашид Терроризмге эмда наркотиклени джорукъсуз джюрютюлгенлерине къаршчы кюрешген комиссияланы кенгешлерин бирден бардыргъанды.\nКъЧР-ни Башчысы Темрезланы Рашид, кенгешни ача, бизни регионда терроризмге, экстремизмге къаршчы бардырылгъан профилактика ишлени юслеринден хапар айтханды.\nТерроризмге къаршчы миллет комитет озгъан джылгъа чыгъаргъан эсеблеге кёре РФ-ны регионларында джорукъ сакълагъан органла бардыргъан профилактика ишлени кючлери бла къурала тургъан 57 террорист иш ачыкъланыб, тыйылгъанды. Аланы 34-сю терактла болурдан аз къалгъандыла.\n«2020-чы джылны ал сюреминде КъЧР-де къоркъуусузлукъну бегитген эмда джорукъну сакълагъан органла террористле бла байламлы 3 терслеу ишни ачхандыла. Ала эки кере террористлеге болушханланы табыб, тыйгъандыла. Экстремистлени ачха бла баджаргъанланы юслери бла да бир иш ачыкъланнганды.\nЗаконну-джорукъну сакълагъан органла экстремист чакъырыуланы кёбчюлюкге джайыб айланнганлагъа да чырмау болгъандыла. Ол аманлыкъ ишни этгенле да сюдню бегими бла административ айыбларына джолукъгъандыла», - деб, Темрезланы Рашид статистика кёргюзюмлени юлгюге келтиргенди.\nТемрез улу республикада наркотиклени джорукъсуз джюрютюлгенлерин тыяр мадарла этилгенлерини юсюнден да айтханды.\nБашчы айтхандан, наркотиклеге къаршчы бардырылгъан политиканы эмда профилактика ишлени себеблеринден, доктор джазмагъанлай, джаш адамла керексизге хайырландыргъан дарманланы эркин джюрютюу иги кесек азайгъанды.\nКенгешде хар министерствону келечилери кеслерине салыннган борчланы къалай толтурулгъанларыны юсюнден докладла этгендиле.\nКъЧР-ни Башчысы Темрезланы Рашид Координацион кенгешни республикада законну-джорукъну сакълаугъа аталгъан джыйылыуун бардыра: «Экстремизмни не тюрлюсю да джамагъатны келишимли, тынчлыкълы джашаууна къатылады, халкъла арасы джарашыулукъну бузаргъа кюрешеди. Террорист ишлени алчылары алкъын акъыл-балыкъ болмагъан джаш адамланы кеслерине къошаргъа излейдиле. Ангылары бегимеген джаш адамланы терсейтмез ючюн, биз профилактика ишлени тири бардырыргъа керекбиз.\nУллу Хорламны 75-джыллыгъына аталгъан ишле джаш адамланы патриот ангыларын ёсдюрюрге, рахатлыкъны, шохлукъну идеологиясын бардырыргъа себеблик этериклери хакъды.\nКъралны адамлары, башха-башха миллетлени, конфессияланы келечилери болгъанларына къарамай, джуртубузну къорууларгъа бирден ёрге тургъанларын, Ата джурт къазауатны кёзюуюнде джердешлерибиз этген джигитликлени юлгюге келтире, ёсюб келген тёлюлеге тирилик бирликде болгъанын эсгертирге борчлубуз. Биз аллай профилактика ишлени тыйыншлы дараджада баджаралсакъ, терроризм, экстремизм бизге къатылмазла»,- дегенди КъЧР-ни Башчысы Темрезланы Рашид.


Тёгерек-башны тазалагъандыла эм айбатландыргъандыла | Электронная газета "Заман"\nОзгъан шабат кюнде Чегем районда уллу субботник бардырылгъанды. Ол кюн тёгерек-башны кир-кипчикден тазаларгъа эм тапландырыргъа эллени администрацияларыны, организацияланы, учрежденияланы келечилери эмда башхала чыкъгъандыла. Саулай да эки мингден артыкъ адам эм 22 энчи техника да къармашхандыла. Ишлени чеклеринде 115 терекчик бла кёкен орнатылгъанды, эркинликсиз тёгюлген 32 свалка кетерилгенди. Уллу Ата журт урушда жоюлгъанланы эсгертмелерини тийирелерин да тап халгъа келтиргендиле. Районну ичи баргъан «Кавказ» Р-217 къырал автомобиль жолну жанларын эм Чегем сууну да 17 километр чакълы жагъасын тазалагъандыла. Терек тюплени, бардюрланы сюртюрге жети тонна тытыр къоратылгъанды. Акцияны чеклеринде адамла бла тюбешип къалайгъа болсада къалгъан-къулгъанланы атаргъа жарамагъанын да ангылатхандыла.


Метод наколки\t4 года 4 нед. назад\t#6\nМетод наколки\t4 года 4 нед. назад\t#9\nМетод наколки\t4 года 4 нед. назад\t#11\nМетод наколки\t4 года 4 нед. назад\t#12\nМетод наколки\t4 года 4 нед. назад\t#13\nМетод наколки\t4 года 4 нед. назад\t#15


Жамауат тийишли кёрсе | Электронная газета "Заман"\nКъМР-ни къурулуш эм жашау журт-коммунал мюлк министри Алим Бербеков, аны орунбасары Роман Кочетков, министерствону жашау журт мюлк бёлюмюню башчысы Астемир Аксоров РФ-ни Къурулуш министерствосунда бардырылгъан кенгешге къатышхандыла. Анда сёз быйыл къайсы жамауат тийрелени тап халгъа келтирирге кереклисини эмда аны бла байламлы къол кётюрюуню къурауну юсюнден баргъанды.\nЭсге сала айтсакъ, быллай къол кётюрюу саулай къыралда эмда бизни республикада былтыр биринчи кере бардырылгъанды. Министерстводан билдиргенлерине кёре, ол кезиуде жамауат Нальчикде, Тырныауузда, Майскийде, Прохладныйде эмда Дыгулыбгей элде талай скверлени бла майданланы сайлагъан эдиле. Бары да жети объект болгъандыла. Алай Казбек Коковну оноуу бла аланы юсюне республиканы ара шахарында энтта да беш объектни къошхандыла. Ала Къабарты-Малкъарны жюз жыллыгъын белгилеген байрамгъа хазыр этилликдиле.\nБыйылгъы къол кётюрюу а 15 апрельден башлап 31 майгъа дери https://7.gorodsreda.ru сайтда барлыкъды. Барыгъызны да анга къатышыргъа чакъырабыз.\nУлбашланы Мурат хазырлагъанды


Назмуланы ариу айтханла сайланнгандыла | Электронная газета "Заман"\nНазмуланы ариу айтханла сайланнгандыла\nБу кюнледе республикабызда бизни закий поэтибиз Къулийланы Къайсынны 100-жыллыгъына жоралап кёп тюрлю эришиуле, фестивальла, тюбешиуле бардырыладыла. Бизге да аллай бир конкурсха къатышыргъа тюшгенди. Ол республикабызны районларыны араларында къуралып, анда акъылманыбызны назмуларын окъугъандыла. Эришиу а Булунгуну орта школунда бардырылгъанды. Анга биринчиден башлап онбиринчи классха дери жюрюгенле къатышхандыла.\nКъонакъбай мектепни сабийлери аны арбазында, келгенлеге ариу тюбеп, аланы уллу залгъа ашыргъандыла. Хурметли къонакъланы санында уа КъМР-ни Парламентини депутаты Хочуланы Рамазан, Нальчик шахарны билим бериу департаментини башчысыны къуллугъун толтургъан Эдуард Бароков, Чегем районну билим бериу управлениясыны таматасы Жанна Арипшева, Огъары Чегем элни администрациясыны башчысы Гемуланы Якуб эм бирсиле болгъандыла.\nБулунгуну школуну окъуучулары, устазлары хазырлагъан ариу, тынгылы концертге да къарадыкъ. Ары келгенле Къайсынны кесини ауазын да эшитдиле. Байрамны ариу жырлары бла бютюнда жарыкъ этген а Шимал Кавказны искусстволарыны институтуну студенти Мызыланы Ислам эди.\nЭришиуге къатышхан сабийлени саны уа отуз чакълы бир эди. Ала закийни чыгъармаларын малкъар, къабарты, орус, ингилиз тилледе шатык окъугъандыла. Барысы да ол кюн грамотала, поэтни юбилейине чыкъгъан «Сайламала» бла да саугъаланнгандыла. Конкурсдан сора уа, къонакъланы элпек жасалгъан столлагъа чакъырдыла. Ызы бла барыбыз да «Къайсыннга жюз атлам» мемориалгъа келдик. Анда уа школну директоруну орунбасары Къулийланы Натифа бла башланнган классланы устазы Къулийланы Аминат къабыргъаны юсюнден тынгылы, толу хапар айтхандыла. Алайдагъыла, кёп затха сейир этип, поэтни да туугъан журтун, юйюн кёргенлерине къууаннгандыла. Аллай уллу жумушну тамамлагъанлагъа ыспас этгендиле.\nКонкурсну бардырыргъа мектепни администрациясы уллу къыйын салгъанды. Аланы барысына да, ол санда директорну юйретиу жаны бла орунбасары Татчаланы Марзиятха, битеу да педагоглагъа, окъуучулагъа да ыразылыгъымы билдиреме. Быллай сабийлерибиз да, устазларыбыз да болгъан къадарда Къайсын сауду, ёмюрлюкдю.\nБолатланы Роза. Кичибалыкъ эл.


Миллетлени биригиую — Википедия\nКъошулгъан къралла 54 кърал\nШтаб-фатарыны тургъаны Вестминстер, Лондон,\nБашчысы II Елизавета\nГенерал секретары Камалеш Шарма\nКъуралыуу 1926 / 1931 / 1949\nОфициал сайты thecommonwealth.org\n1 Биригиуню тамаллары\n4 Членликни тохтатыу\n4.1 Биригиуню ишлерине къошулууну тохтатыу\n5 Биригиуню структурасы\n«Миллетлени Биригиую» термин биринчи кере британ премьер-министр Лорд Розберри бла 1884 джыл хайырланнганды. Биригиуню тамалы уа, Лондонда 1887 джыл бардырылгъан колониял конференцияа салгъанды, анда джангы колониялыкъ политиканы тамаллары бегигендиле: мында эм бек айныгъан колониялагъа доминион статус берилгенди. Ала кенг автономиялы, квази кърал халгъа келгендиле, кечирек а уа бойсунмагъан къралла болгъандыла, аны бла бирге ала барысы да Миллетлени Биригиуюню членлери болгъандыла. Биринчи аллай «эркинликлеге» ие болгъан колонияла была болгъандыла: Канада, Австралия Биригиу, Джангы Зеландия, Къыбыла-Африка Биригиу, Ньюфаундленд Доминион, Ирландия эмда Индия.\n1926 джылда Уллу Британия бла британ иеликлени премьер-министрлерини конференциясында Бальфурну Декларациясы къабыл этилгенди, анда Уллу Британия бла доминионланы «тенг статуслары» болгъаны, аланы бири бирине бойсунмагъаны, алай а барысы да Коронаны сыйын кёргенлери эмда Миллетлени Биригиуюне къошулуулары бла бирикгенлери бегитилгенди.\nБиригиуню хакъ статусу Вестминстер статут бла 1931 джылны 11-чи декабрында бегитилгенди, аннга кёре Биригиу къралланы бирлигине ушаш бир къуралышды. алай ала барысыда Уллу Британия бла энчи уния бла байламлы болгъандыла (ол демеклик британ монарх доминионну башчысы болады).\nЭкинчи дуния къазауатдан сора британ иеликледе миллет къозгъалыуланы кюрешлерини эмда финанс табсызлыкъланы себеби бла Британ империя чачылады. 1946 джылдан башлаб «Британ Биригиу» «Биригу» ат алады.\nИндияны азатланыуу эмда анда кърал оноуну формасы республика баямланнганында ( ол себебден британ монархны кърал башчы кибик танылмагъаны), Биригиуню къуралышында терен тюрлениуле этерге керек болады. Атын тюрлендиргенден сора приритет ишлеуле гуманитар миссия, окъуу эмда аны кибикле боладыла. Биригиу, тюрлю-тюрлю айныу дараджалары болгъан къралланы, бу организацияны ичинде тенг дараджада илишкиле къурургъа мадар берген бир къуралыш кибик къаралады.\nБирма бла Аден 1948 эмда 1967 джыллада бойсунмагъан статусну аладыла, эмда алгъыннгы британ колония болуб къуру была Биригиуге кирмейдиле. Алгъыннгы протекторатла бла Миллетлени Лигасыны мандат территоряларындан Биригиуге Мисир (1922 джыл азатлыкъ алгъанды), Израиль (1948), Ирак (1932), Бахрейн (1971), Иордания (1946), Кувейт (1961), Катар (1971) эмда Оман (1971) Биригиуге кирирге излемегендиле. Ирландия Биригиуден 1949 джыл, республика баямлау бла чыкъгъанды, Къыбыла-Африка Республика уа 1961 джыл (1994 джыл джангыдан ызына къайтханды). Аннга къарамай, согласно Ирланд актха кёре (1949), Ирландия Республиканы инсанлары, британ законнга кёре Биригиуню гражданлары бла тенг хакълары барды.\nII Елизавета — Биригиуню башчысы\nБиригиуде членлик бла республика кърал оноу форманы арасында соруу 1949 оноуун табханды, Лондонда Биригиуню къралларыны премьер-министрлерини конференциясында, Индия 1950 джылдан башлаб (республика баямланнгандан) британ монархны «Биригиуге кирген бойсунмагъан къралланы эркин ассоциясыны символу эмда Биригиуню башчысы» кибик таныргъа унагъанды. Биригиуню башха къраллары уа Индияны организацияда андан ары къалырына разы болгъандыла. Пакистанны излеми бла, мындан ары бютеу республика форманы сайлагъан къраллагъада бу формула джюрюрюкдю. Лондон декларацияны кёбле, Биригиуню бусагъатдагъы халына тамал салгъан документча кёредиле.\nБусагъатха дерида Уллу Британияны тышында 16 кърал кеслерини кърал башчыларына британ монархны санайдыла, ол къраллада аны генерал-губернатор келечилик этеди. Ол Биригиуню башчысыда болады. алай а Биригиуге къошулгъан къраллагъа чырт оноу этелмейди, эмда номинал халда башчыды. Биригиуню къралларыны кёбюсю, биртан монархны кърал башчы кибик танымайды. Биригиу политика бирлешиуге саналмайды эмда Уллу Британия башха къраллагъа уллу гитчеда оноу этер эркинлиги джокъду.\nБиригиуню ёсюую бла, Уллу Британия бла аны 1945 джылгъа дери доминион болгъан къраллагъа («доминион» ат 1940 джыллада хайырланыудан чыкъгъанды) «Эски биригиу» атны бергендиле, артыкъсызда бек 1960 джыллада ала бла аладан джарлы болгъан, джангы азатлыкъ алгъан Африкадагъа эмда Азиядагъы членлерини арасында даула болгъандыла. Бу ангылашынмазлыкъла Эски. "Акъ" Биригиуню расизм бла, колониализм бла терслеуге огъунакъ келтиргендиле. 1970 джыллада Къыбыла Родезияны, 1980 джыллада КъАР-ге санкцияла салыу бу дауну джангыдан къыздыргъанды. Бизни кюнлеге джууукъда Нигерияда демократ тюрлениуле болууун соруулары, кечирек ол соруу Зимбабведе чыгъады. Зимбабвени президенти Роберт Мугабе «Акъ Биригиу» сёзню кёб хайырланады, Биригиуню аны къралында тюрлениулени излегенин, расизм бла колониализмге санаб сёлешиученди.\nБиригиуню къралларында джашагъан адамланы бютеулей саны 1,8 млрд чакълы бирди, ол демек дунияны адам санындан 30 %. Адам саны бла къаралса биринчи орунда Индияды ( 2001 санаугъа кёре бир миллиард адам), аны ызындан Пакистан, Бангладеш/Бангладеш бла Нигерия барадыла (хар бирини адам саны 100 миллиондан артыкъды); эм азы адам болгъан кърал а уа Тувалуду — 11 минг. Биригиуню территориясы джер джюзюню тёрт этиб бири чакълы бирни алады. Джерлери бла эм уллула — Канада, Австралия эмда Индияды.\nБиригиуге членлик, нюзюрлерин къабыл бютеу къралгъа ачыкъды. Аны тышында алгъыннгыда кандидат бла Уллу Британияны, неда Биригиуню башха членлирини арасында конституция байламла болургъа керекдиле. Биригиуню бир къауум къраллары Уллу Британия бла байламлары болмагъанды - талай къыбыла шош океан кърал Австралиягъа неда Джангы Зеландиягъа бойсуннгандыла, Намибия уа 1920 -1990 джыллада КъАР-ни тюбюнде болгъанды. 1995 джыл Биригиуге Камерун киргенди. Британиягъа бойсуннган аны бир кесек джери болгъанды, 1920-1946 джыллада Миллетлени Лигасыны мандаты бла эмда 1946-1961 джыллада БМО бла келишиуге кёре.\nБу джорукъгъа сыйынмагъан джангыз бир кърал барды. Мозамбик, Португалияны алгъыннгы колониясы болуб тургъанды, 1995 джыл Къыбыла Африкан Республиканы джангыдан Биригиуге алыныуу бла эмда Мозамбикде биринчи демократ сайлауладан сора Мозамбик Биригиуге къошулады. Мозамбик ючюн аны хоншулары тилигендиле. Къыбыла Родезия (бусагъатда Зимбабве) бла КъАР-деги акъ азынлыкълыкъланы расист режимлери бла кюрешде экономикасын келген зарауатлыкъны тюзетир эмда къралны айнытыр умут бла киргенди Биригиуге. 1997 джыл Биригиуге кирген къралланы башчылары Мозамбикни алыу, биринчи эмда ахырынчы кере джорукъладан чыгъыу болгъанын билдиргендиле.\n2009 джылны 29-чу ноябрында Руанда Миллетлени Биригиуюню 54-чю члени болады. Руанданы алыуну юсюнден Тринидаде бла Тобагода бардырылгъан саммитде билдирилгенди. Германия бла Бельгияны алгъынгы колониясы, Руанда Уллу Британия бла конституциа байламлары болмагъан, алай а Биригиуге кирген экинчи кърал болгъанды.\nБиригиуню хар къралы организациядан чыгъаргъа эркинди.\n1972 джыл Биригиу Бангладешни бойсунмагъан кърал кибик таныгъаны ючюн, Пакистан протест этиб организациядан чыгъады, 1989 джыл ызына къайтханды.\nФиджи организанциядан 1987-1997 джыллада, кърал чюйрелиб, республика баямланнгандан сора чыкъгъанды. 2009 джылны 1-чи сентябрында Фиджини членлиги "толусу бла тохтатылгъанды", баш чуруму Британ Биригиу белгилеген болджалгъа эркин сайлаула бардырымлагъаны.\nЗимбабве Биригиуден 2003 джыл чыкъгъанды. Чуруму къралда адам хакъланы бузуу эмда къралгъа оноуну демпократия принципле бла этилмеу. Зимбабведе ситуация джангыдан Биригиуню акъ къраллары — Уллу Британия, Австралия, Джангы Зеландия бла африкан членлени арасында даугъа джол ачханды. Биринчиле Мугабени режимин адам хакъланы бузгъаны ючюн айыбына джолукъдурургъа , экинчилери уа колониализм бла терслегендиле биринчилени\nБиригиуню къралларыны правительстволарыны башчылары къайсы болсада къралны Биригиуню органларында ишлуеню тохтатыр эркинликлери болсада, Биригиуден къыстау бир документ блада бегимегенди. Алай а Биригиуню къралы (Commonwealth Realms) кесин республика баямласа автомат халда Биригиуден чыгъады, организацияда къалыр ючюн айры тилек джиберирге керекди. Ирландия 1949 джыл, республика бола айланнган заманында быллай норма болмагъаны себебли, тилек этмегенди. Ирландияны Биригиуге кириуюню соруу талай керек кёлтюрюрлгенди, алай а къралны инсанлары бу организацияны британ колониализм бла ассоцияция этгени себебли, бу соруугъа джылы къарамайдыла. Ирланд Республика, Биригиуден чыгъыб, ызына къайтмагъан биринчи кърал болгъанды..\nКъыбыла Африкан Республика 1961 джыл республика баямлагъаны бла Биригиуден чыгъады, Биригиуню къралларыны кёбюсю КъАР-да бардырылгъан апартеидге къаршчы болгъанлары сбебели. Ызына алынмазлыгъын ангылаб, КъАР-ны правительствосу тилек джибермегенди. КъАР-ны членлиги 1994 джыл, апартеид ахырын табханы бла ызына салыннганды.\nФиджиде 1987 джыл республика баямланнганындан сора, членликни ызына салыу тилек 1997 джыл джиберилгенди, алай а алкъын къыбыл этилмегенди.\nБиригиуню ишлерине къошулууну тохтатыуТюрлендир\nАрт джыллада талай керек Биригиуню ишлерине къошулууну тохтатыу болгъанды, аланы баш чуруму кърал оноуда демократ нормаланы бузууду. Бу амал къралны Биригиуде членлигин тохтатмайды.\nБу амал 2000-2001 джыллада эмда 2006 джыл кърал чюйрелиуден сора Фиджиге, Пакистаннга 1999-2004 джыллада эмда 2007 джылны ноябрындан башлаб биягъы себебле.\n1995-1999 джыллада Нигерия Биригиуню ишлерине къошулмагъанды. 2002 джыл быллай амал Зимбабвегеда этилгенди (чуруму Роберт Мугабени правительствосу бардыргъа джер реформа болгъанды).\nМальборо-Хаус, Биригиуню Секретариатыны штаб-фатары\nАдет бла Биригиуню башчысына Уллу Британияны монархы саналады, бусагъатда Уллу Британияны королевасы II Елизавета. Биригиуню тамадасы болуб ол джукъ функция тындырмайды, организацияны джашаунду ролу джокъду. Биригиуню 17 къралында Уллу Британияны монархы бусагъатха дери де-юре кърал башчыды , алай а джукъ функция тындырмайды.\nБиригиуню башчысыны посту тутулгъа саналмайды эмда осуйлукъ болуб берилмейди. Британ тахтада монархны аушууу бла Биригиуге кирген къралланы башчылары джангы организация башчы салыргъа керекдиле..\nБиригиуню административ оноуун Секретариат джюрютеди, аны штаб-фатары 1965 джылдан бери Лондондады. 2008 джылдан бери Секретариатха башчылыкъ Камалеш Шарма (Индия) этеди.\n↑ Руанда принята в Содружество наций, infox.ru (29-чу ноябрь 2009 джыл).\n↑ Fiji Suspended from the Commonwealth. Commonwealth Secretariat (1 September 209). Тинтилгенди: 1 сентябрь 2009.\n↑ Фиджини Британ Биригиуден къыстагъандыла -- биригиуню генсекретары, Жэньминь жибао (2009-09-02).\n↑ Пакистанны Миллетлени Биригиунден къыстадыла\nВикигёзенде (Wikimedia Commons'да) бу категориягъа келишген медиа-файлла табарыкъсыз: Британ Миллетлени Биригиую.\nЧыкъгъаны — «https://krc.wikipedia.org/w/index.php?title=Миллетлени_биригиую&oldid=105611»\nПоследний раз редактировалась 23 март 2020 в 20:39